DECIZIA COMISIEI
din 22 iulie 2009
privind o contribuție financiară a Comunității la măsurile de urgență de combatere a bolii veziculoase a porcului în Italia în 2008
[notificată cu numărul C(2009) 5608]
(Numai textul în limba italiană este autentic)
(2009/557/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 3 alineatul (3),
întrucât:
(1)
Boala veziculoasă a porcului este o boală virală infecțioasă care, din punct de vedere clinic, nu se deosebește de febra aftoasă, provocând, din acest motiv, perturbări ale schimburilor comerciale intracomunitare și ale exporturilor către țări terțe.
(2)
În cazul unui focar al bolii veziculoase a porcului, există riscul ca agentul patogen să se răspândească la alte ferme de porcine din statul membru respectiv și, de asemenea, în alte state membre și țări terțe, prin intermediul comerțului cu porci vii sau cu produse derivate din aceștia.
(3)
Decizia Comisiei 2005/779/CE din 8 noiembrie 2005 privind anumite măsuri de protecție a sănătății animale împotriva bolii veziculoase a porcului în Italia (2) stabilește normele de sănătate animală cu privire la boala veziculoasă a porcului pentru regiunile din Italia care sunt recunoscute ca fiind indemne de boala veziculoasă a porcului, precum și pentru acelea care nu au fost recunoscute ca fiind indemne de această boală. Autoritățile italiene au satisfăcut cererile de informații prevăzute la articolul 11 din decizia respectivă.
(4)
Decizia 90/424/CEE stabilește procedurile care reglementează contribuția financiară comunitară la măsuri veterinare specifice, inclusiv măsuri de urgență. În conformitate cu articolul 3 alineatul (2) din respectiva decizie, statele membre beneficiază de o contribuție financiară cu condiția să întreprindă măsuri pentru eradicarea bolii veziculoase a porcului.
(5)
Articolul 3 alineatul (5) prima liniuță din Decizia 90/424/CEE stabilește norme privind procentajul costurilor suportate de statele membre care poate fi acoperit prin contribuția financiară a Comunității.
(6)
Plata unei contribuții financiare comunitare la măsurile de urgență de eradicare a bolii veziculoase a porcului face obiectul normelor stabilite prin Regulamentul (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a intervențiilor de urgență și a combaterii anumitor boli ale animalelor menționate în Decizia 90/424/CEE a Consiliului (3).
(7)
Italia și-a respectat în întregime obligațiile tehnice și administrative în conformitate cu articolul 3 alineatul (3) din Decizia 90/424/CEE și cu articolul 6 din Regulamentul (CE) nr. 349/2005.
(8)
La 10 decembrie 2008, Italia a prezentat o estimare a costurilor suportate pentru aplicarea măsurilor de eradicare a bolii veziculoase a porcului.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară comunitară acordată Italiei
Italia poate beneficia de o contribuție financiară comunitară la costurile suportate de statul membru respectiv pentru aplicarea măsurilor de combatere a bolii veziculoase a porcului în 2008, în conformitate cu articolul 3 alineatul (2) din Decizia 90/424/CEE.
Articolul 2
Destinatar
Prezenta decizie se adresează Republicii Italiene.
Adoptată la Bruxelles, 22 iulie 2009.